Skietdood van amptenaar dalk sluipmoordBabita Deokaran. ’n Beroep is op die polisie gedoen om spoedig vas te stel of die skietdood van ’n senior finansiële beampte van die Gautengse gesondheidsdepartement ’n sluipmoord was aangesien sy ’n getuie was in ’n ondersoek na bedrog in die departement. Babita Deokaran (53) is kort na 08:00 Maandagoggend buite haar huis in Mondeor in die suide van Johannesburg doodgeskiet nadat sy haar kind by die skool afgelaai het. Kaizer Kganyago, woordvoerder van die spesiale ondersoekeenheid (SOE), het bevestig dat Deokaran ’n getuie was in hul ondersoek na bedrog met onder meer persoonlike beskermende toerusting in die departement. Die SOE het ’n beroep op die polisie gedoen om die motief vir die moord vas te stel en gesê hy sal sy samewerking in die ondersoek gee. Kganyago het gesê die moord op Deokaran kan nie in die stadium aan die bedrogondersoek verbind word nie. Die DA is egter van mening dat dit moontlik ’n sluipmoordaanval was in ’n poging om Deokaran te verhoed om te getuig in die ondersoek. Jack Bloom, DA-woordvoerder oor gesondheid in Gauteng, het gesê sy party sal druk toepas ten einde ’n spoedige ondersoek op hoë vlak te verseker sodat Deokaran se moordenaar(s) opgespoor kan word. David Makhura, premier van Gauteng, en die LUR’e vir gesondheid en gemeenskapsveiligheid, het Deokaran se familie gister besoek. Deokaran is in Augustus verlede jaar as waarnemende finansiële hoof aangestel nadat die beweerde onreëlmatige en onwettige verkryging van persoonlike beskermende toerusting deur die departement aan die lig gekom het. Volgens Makhura het Deokaran in die tyd korrupsie blootgelê en verhoed dat betalings geskied vir onreëlmatige kontrakte. “Deokaran het met haar pligsgetroue en dapper leierskap deurslaggewende bewyse gelewer in die dissiplinêre prosesse wat deur die kantoor van die premier gedoen is sowel as die SOE se ondersoek. “Haar ferm optrede het tot suksesvolle afdankings binne die departement gelei sowel as die instel van siviele eise om openbare fondse terug te kry van ondernemings en regeringsamptenare wat verantwoordelik was vir wangedrag en korrupsie.” Makhura het gesê ’n toegewyde provinsiale polisietaakspan is op die been gebring om Deokaran se moordenaar(s) op te spoor. “Ons sal ter nagedagtenis aan Deokaran alles in ons vermoë doen om te verseker dat diegene wat by korrupte tenderprosesse en die moord op amptenare betrokke is deur die volle mag van die gereg in die gesig gestaar word. “Ons sal nie deur kriminele bendes geboelie word wat staatsbronne wil buit nie. Ons doen stappe om amptenare te beskerm wat die teiken geword het van dreigemente, intimidasie en moord,” het Makhura gesê.